ФIыщIэ мыкIуэдыж
Бахъсэн къалэм щэнхабзэмкIэ и паркым къыщызэIуахащ Социалист Лэжьыгъэм и ЛIыхъужь Бгъэжьнокъуэ Хьэчимрэ Хьэжмэт Хьэсэнрэ я фэеплъхэр. Фигу къэдгъэкIыжынщи, мы гъэм бадзэуэгъуэм и 12-м мыбы щагъэуващ Совет Союзым и ЛIыхъужь Левченкэ Василийрэ Социалист Лэжьыгъэм и ЛIыхъужь Щауэ Ахьедрэ я фэеплъхэр.
Къэралымрэ жылагъуэ гъащIэмрэ я узэщIакIуэ Бгъэжьнокъуэ Хьэчим Зеикъуэ къыщалъхуащ, Хэку зауэшхуэм и лъэхъэнэм партизан зэщIэхъееныгъэхэм лIыгъэ щызэрихьащ.
1943 гъэм щыщIэдзауэ 1987 гъэм нэсыху ар Коммунист партым и Бахъсэн райкомым, Бахъсэн райисполкомым, ЩоджэнцIыкIум и цIэр зезыхьэ колхозым я унафэщIу, КъБАССР-м и Совет Нэхъыщхьэм и депутату щытащ. 1959 гъэм Бгъэжьнокъуэм Социалист Лэжьыгъэм и цIэ лъапIэр къыфIащащ, «Гъубжэмрэ уадэмрэ» дыщэ медалри къыхуагъэфэщащ.
Хьэжмэт Хьэсэн Старая Крепость (Бахъсэн къалэм) къыщалъхуащ. ЩоджэнцIыкIум и цIэр зезыхьэ колхозым трактористым и дэIэпыкъуэгъуу лэжьэн щыщIидзэри колхозым и унафэщI къулыкъум нэсащ. СССР-м и Совет Нэхъыщхьэм и унафэкIэ 1971 гъэм абы къыфIащащ Социалист Лэжьыгъэм и ЛIыхъужь цIэр , «Гъубжэмрэ уадэмрэ» дыщэ медалри къратащ.
Бахъсэн щIыналъэр ноби зэрыгушхуэ а цIыху щэджащэхэм я гъащIэ гъуэгуанэр сыт щыгъуи цIыхубэм я щапхъэу щытынущ. Фэеплъхэр къыщызэIуахым хэтащ къалэ администрацэм, лэжьапIэ IэнатIэхэм,ф жылагъуэ, щIалэгъуалэ зэгухьэныгъэхэм я лIыкIуэхэр, ЛIыхъужьхэм я благъэхэмрэ Iыхьлыхэмрэ.
ШЭРЭДЖ Дисэ.
